KOMMISSIONENS BESLUTNING af 24. november 1995 om bemyndigelse af medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith, for så vidt angår Kongeriget Nederlandene (95/506/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 95/41/EF (2), særlig artikel 15, stk. 3, og

ud fra følgende betragtninger:

Hvis en medlemsstat mener, at der er overhængende risiko for indslæbning på dens område fra en anden medlemsstat af Pseudomonas solanacearum (Smith) Smith, som forårsager kartoffelråd, kan den midlertidigt træffe alle nødvendige supplerende foranstaltninger til at beskytte sig mod denne risiko;

den 3. oktober 1995 underrettede Kongeriget Nederlandene de øvrige medlemsstater og Kommissionen om, at det var blevet fastslået, at nogle prøver af kartofler med oprindelse i nævnte land var smittet med Pseudomonas solanacearum; af yderligere rapporter fra Nederlandene fremgik det, at flere prøver af kartoffelproduktionen i 1995 udviste bekræftet smitte med Pseudomonas solanacearum;

på grundlag af de ovennævnte oplysninger fra Nederlandene vedtog Sverige, Italien og Danmark henholdsvis den 27. oktober 1995, den 3. november 1995 og den 6. november 1995 visse supplerende foranstaltninger gældende for kartofler med oprindelse i Nederlandene for at øge beskyttelsen mod indslæbning af Pseudomonas solanacearum fra Nederlandene;

Grækenland, Portugal, Finland og Frankrig har bekræftet, at de har til hensigt at vedtage tilsvarende supplerende foranstaltninger gældende for kartofler med oprindelse i Nederlandene;

disse supplerende foranstaltninger omfatter særlige undersøgelseskrav;

det har endnu ikke været muligt at identificere smittekilden eller bestemme dens omfang i Nederlandene;

det er derfor berettiget, at medlemsstaterne vedtager supplerende foranstaltninger for at beskytte sig mod denne risiko;

i forbindelse med de supplerende foranstaltninger bør der tages hensyn til produktions- og distributionsstrukturerne i Nederlandene og til den mindskede risiko, der er forbundet med kartofler, for hvis vedkommende der er sikkerhed for, at de ikke lægges, og at de ikke direkte eller indirekte kommer i kontakt med kartofler, der skal lægges;

de supplerende foranstaltninger, der er vedtaget eller er ved at blive vedtaget af de ovennævnte medlemsstater, bør bringes på linje med EF's beskyttelsesforanstaltninger, i det mindste hvad angår de vigtigste kartoffeltyper i handelen, såsom læggekartofler, spisekartofler til konsum og kartofler til industriel forarbejdning;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

1. For kartofler fra 1995-høsten sørger Kongeriget Nederlandene indtil den 30. juni 1996 for læggekartofler og indtil den 30. september 1996 for andre kartofler for, at betingelserne i stk. 2 opfyldes tillige med betingelserne i direktiv 77/93/EØF, navnlig bilag IV, del A, afsnit II, punkt 19.1 og 19.5, hvis kartoffelknolde (Solanum tuberosum L.) med oprindelse i Nederlandene skal flyttes til andre medlemsstater og inden for Nederlandene.

2. Med henblik på stk. 1 skal følgende betingelser opfyldes:

a) For knoldene gælder følgende:

aa) når det gælder læggekartofler, der har oprindelse i områder, hvor Pseudomonas solanacearum vides at forekomme, og

aaa) som er dyrket på produktionssteder, for hvis vedkommende der er bekræftet angreb af Pseudomonas solanacearum efter den i litra bb) omhandlede procedure for undersøgelse og prøvetagning, må de ikke anvendes som læggekartofler og skal under det i direktiv 77/93/EØF omhandlede officielle ansvarlige organs kontrol, når de tilhører:

- smittede partier og alle andre partier fra samme mark: destrueres i Nederlandene ved forbrænding, ved passende dyb nedgravning eller ved industriel forarbejdning i en forarbejdningsvirksomhed med officielt godkendte faciliteter til bortskaffelse af affald, således at der ikke er nogen risiko for spredning af Pseudomonas solanacearum

- alle andre partier: destrueres eller på anden måde bortskaffes i Nederlandene på en sådan måde, at det fastslås, at der ikke er nogen identificerbar risiko for spredning af Pseudomonas solanacearum

aab) som er dyrket på produktionssteder, der indgår i den officielle undersøgelse, der gennemføres i Nederlandene for at bestemme omfanget af smitte med Pseudomonas solanacearum, skal de anbringes under det officielle ansvarlige organs kontrol, idet nævnte organ underkaster knoldene den i litra bb) omhandlede procedure for undersøgelse og prøvetagning, og når de tilhører:

- partier, for hvis vedkommende der er bekræftet smitte, skal disse partier tillige med alle andre knolde, der er dyrket på det relevante produktionssted, behandles som fastsat i litra aaa), første og andet led

- partier, der er dyrket på produktionssteder, som er omfattet af litra aab), bortset fra de i første led nævnte produktionssteder, og har udvist negativt resultat ved undersøgelsen for Pseudomonas solanacearum, og for hvis vedkommende det officielt kan konstateres, at de ikke er klonisk beslægtet eller har været i berøring med kartofler, der er konstateret smittet med Pseudomonas solanacearum, eller som er blevet vandet med vand fra en kilde, som også benyttes på produktionssteder, for hvis vedkommende der er bekræftet eller foreligger mistanke om smitte med Pseudomonas solanacearum, må de anvendes som læggekartofler

- andre partier end de i litra aab), første og andet led, nævnte, skal de destrueres eller på anden måde bortskaffes som anført i litra aaa), andet led

bb) når det gælder læggekartofler, der har oprindelse i andre områder end de i litra aa) nævnte eller er dyrket på produktionssteder, som ikke er omfattet af litra aaa) og aab), skal de forud for udstedelsen af det krævede plantepas have været underkastet officiel eller officielt overvåget undersøgelse i overensstemmelse med karantæneprocedure nr. 26 for Pseudomonas solanacearum som fastlagt af Plantebeskyttelsesorganisationen for Europa og Middelhavsområderne (EPPO) (3) eller i overensstemmelse med en anden procedure, der er godkendt efter proceduren i artikel 16a i direktiv 77/93/EØF, af en officielt udtaget repræsentativ prøve på mindst 200 knolde pr. parti og pr. 25 tons eller mindre og skal ved denne undersøgelse være fundet fri for Pseudomonas solanacearum

cc) når det gælder spisekartofler til konsum og kartofler til foderbrug, der har oprindelse i områder, hvor Pseudomonas solanacearum vides at forekomme, og

cca) som er dyrket på produktionssteder, for hvis vedkommende der er bekræftet angreb af Pseudomonas solanacearum efter den i litra bb) omhandlede procedure for undersøgelse og prøvetagning, skal de anbringes under det officielle ansvarlige organs kontrol, idet nævnte organ underkaster knoldene den i litra bb) omhandlede procedure for undersøgelse og prøvetagning, og når de tilhører:

- smittede partier og alle andre partier fra samme mark: skal de destrueres som anført i litra aaa), første led

- andre partier: skal de destrueres eller på anden måde bortskaffes som anført i litra aaa), andet led

ccb) som er dyrket på produktionssteder, der indgår i den i litra aab) omhandlede undersøgelse, skal de anbringes under det officielle ansvarlige organs kontrol, idet nævnte organ underkaster knoldene den i litra bb) omhandlede procedure for undersøgelse og prøvetagning, og når de tilhører:

- partier for hvis vedkommende der er bekræftet smitte, skal disse partier tillige med alle andre knolde, der er dyrket på det relevante produktionssted, behandles som fastsat i litra aaa), første og andet led

- partier, der er dyrket på produktionssteder, som er omfattet af litra ccb), bortset fra de i første led nævnte produktionssteder, og som har udvist negativt resultat ved undersøgelsen for Pseudomonas solanacearum, og for hvis vedkommende det officielt kan konstateres, at de ikke er klonisk beslægtet eller har været i berøring med kartofler, der er konstateret smittet med Pseudomonas solanacearum, eller som er blevet vandet med vand fra en kilde, som også benyttes på produktionssteder, for hvis vedkommende der er bekræftet eller foreligger mistanke om smitte med Pseudomonas solanacearum, skal de, når de flyttes fra produktionsstederne, være ledsaget af et dokument, hvori det erklæres, at de knolde, der tilhører partiet, er blevet undersøgt og fundet fri for Pseudomonas solanacearum

- andre partier end de i litra ccb), første og andet led, nævnte, skal de destrueres eller på anden måde bortskaffes som anført i litra aaa), andet led

dd) når det gælder spisekartofler til konsum og kartofler til foderbrug, der har oprindelse i andre områder end de i litra cc) nævnte, skal de overvåges under sorteringen på pakkerierne eller inden leveringen til den endelige forbruger, når der er tale om kartofler til foderbrug, gennem opskæring og inspektion af affaldsknolde og undersøgelse af mistænkelige knolde for tilstedeværelse af Pseudomonas solanacearum efter bestemmelserne i litra bb)

ee) når det gælder kartofler til industriel forarbejdning, der har oprindelse i områder, hvor Pseudomonas solanacearum vides at forekomme, og som er dyrket på produktionssteder, for hvis vedkommende der er bekræftet angreb af Pseudomonas solanacearum efter den i litra bb) omhandlede procedure for undersøgelse og prøvetagning, eller på produktionssteder, der indgår i den i litra aab) omhandlede undersøgelse, skal de underkastes den i litra bb) omhandlede undersøgelse, og skal

- hvis de findes fri for Pseudomonas solanacearum ved denne undersøgelse, være bestemt til direkte og umiddelbar levering til en forarbejdningsvirksomhed med officielt godkendte faciliteter til bortskaffelse af affald. Når disse faciliteter er beliggende i en anden medlemsstat end Nederlandene, skal de pågældende officielle ansvarlige organer holde sig i forbindelse med hinanden for at sikre behørig godkendelse af de pågældende faciliteter og korrekt overvågning som omhandlet i artikel 1, stk. 3, første led

- hvis det konstateres, at de er smittet, destrueres som anført i litra aaa), første led

ff) når det gælder kartofler til industriel forarbejdning, der har oprindelse i andre områder end de i litra ee) nævnte, skal de i givet fald overvåges, inspiceres og undersøges forud for leveringen til en forarbejdningsvirksomhed.

b) Udvælgelsen af de produktionssteder, der skal indgå i den i litra a) omhandlede undersøgelse, foretages efter følgende kriterier:

- der dyrkes eller har været dyrket kartofler, som er klonisk beslægtet med kartofler, for hvis vedkommende der er konstateret smitte med Pseudomonas solanacearum

- der dyrkes eller har været dyrket kartofler, som er anbragt under officiel kontrol på grund af mistanke om forekomst af Pseudomonas solanacearum

- der dyrkes eller har været dyrket kartofler, som er klonisk beslægtet med kartofler, der er blevet dyrket på produktionssteder, som mistænkes for at være angrebet af Pseudomonas solanacearum

- de er beliggende i nærheden af angrebne produktionssteder, herunder produktionssteder, der deler produktionsudstyr og faciliteter direkte eller gennem en fælles maskinstation

- der benyttes vandingsvand fra en kilde, der også benyttes på produktionssteder, for hvis vedkommende der er bekræftet eller er mistanke om angreb af Pseudomonas solanacearum.

c) Uden at det berører kravet om underretning i artikel 15 i direktiv 77/93/EØF, giver Nederlandene Kommissionen og de øvrige medlemsstater udførlige oplysninger om:

- de produktionssteder, for hvis vedkommende der er bekræftet smitte som anført i litra a), så snart smitten bekræftes

- udstrækningen af det område, der er angrebet af Pseudomonas solanacearum, ved afslutningen af den i litra b) omhandlede undersøgelse, og uden at det berører resultaterne af den i artikel 3 omhandlede undersøgelse.

Artikel 2

Bestemmelsesmedlemsstaterne:

- underkaster sendinger af kartofler til industriel forarbejdning fra Nederlandene officiel overvågning for at sikre direkte og umiddelbar levering til den pågældende forarbejdningsvirksomhed

- underretter de øvrige medlemsstater og Kommissionen om, hvilken type faciliteter der er officielt godkendt med henblik på artikel 1, stk. 2, litra a), underlitra aaa), aab) og ee)

- underkaster kartoffelsendinger fra Nederlandene en undersøgelse som beskrevet i artikel 1, stk. 2, underlitra a) og bb)

- kan tage yderligere passende skridt til at gennemføre officiel overvågning, når det gælder kartofler, der har oprindelse i Nederlandene og flyttes til deres område.

Artikel 3

1. Medlemsstaterne foretager officielle undersøgelser for Pseudomonas solanacearum af kartoffelknolde med oprindelse i deres land for at bekræfte fravær af Pseudomonas solanacearum efter den i artikel 1, stk. 2, underlitra a) og bb), omhandlede procedure for undersøgelse og prøvetagning. Den undersøgelse, der foretages i Nederlandene efter stk. 1, første punktum, skal overvåges af de i artikel 19a i direktiv 77/93/EØF omhandlede eksperter efter den deri fastsatte procedure. Senest den 1. januar 1996 forelægges der en første rapport om resultaterne af den i Nederlandene gennemførte undersøgelse og den nævnte overvågning for de øvrige medlemsstater og Kommissionen.

Resultaterne af de i stk. 1, første punktum, omhandlede undersøgelser meddeles de øvrige medlemsstater og Kommissionen senest den 1. maj 1996.

2. Med henblik på de i stk. 1 omhandlede undersøgelser skal medlemsstaterne tage hensyn til de relevante oplysninger, som de får tilsendt fra Nederlandene i henhold til stk. 3.

3. Med henblik på stk. 2 tilsender Nederlandene senest den 15. december 1995 de øvrige medlemsstater og Kommissionen oplysninger om læggekartofler fra 1994- og 1995-høsten, der er dyrket i Nederlandene og flyttet til den relevante medlemsstat, med angivelse af plantepassets nummer, sorten, mængden og modtagerens navn og adresse. Disse bestemmelser berører ikke EF-forskrifterne og de nationale lovgivninger om beskyttelse af personoplysninger.

Artikel 4

Medlemsstaterne tilpasser de foranstaltninger, som de har vedtaget for at beskytte sig mod indslæbning og spredning af Pseudomonas solanacearum, for at bringe dem i overensstemmelse med artikel 1 og 2.

Artikel 5

Denne beslutning er rettet til medlemsstaterne.

Udfærdiget i Bruxelles, den 24. november 1995.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 182 af 2. 8. 1995, s. 17.

(3) Bulletin EPPO/OEPP 20, 255-262 (1990).